ইসলামী বিশ্ববিদ্যালয়ে (ইবি) ২০১৮-১৯ শিক্ষাবর্ষে স্নাতক (সম্মান) প্রথম বর্ষে ভর্তি আবেদনের তারিখ পরিবর্তন করেছে প্রশাসন। গতকাল রবিবার কেন্দ্রীয় ভর্তি পরীক্ষা কমিটির সভায় আবেদনের তারিখ পরিবর্তনসহ বিভিন্ন সিদ্ধান্ত নেওয়া হয়েছে। আগামী ১৫ সেপ্টেম্বর থেকে ১০ অক্টোবর ভর্তি আবেদনের তারিখ নির্ধারণ করা হয়েছে বলে জানিয়েছেন ভারপ্রাপ্ত রেজিস্ট্রার এস এম আব্দুল লতিফ। ভর্তি পরীক্ষা অনুষ্ঠিত হবে আগামী ৩ থেকে ৭ নভেম্বর। লিখিত ও এমসিকিউতে আলাদা পাস নম্বর নির্ধারণ করা হয়েছে। ভর্তীচ্ছুদের লিখিত পরীক্ষায় ২০ নম্বরের মধ্যে সাত ও এমসিকিউতে ৬০-এর মধ্যে ৩৩ নম্বর পেতে হবে। এ ছাড়া কোটায় লিখিত সাতসহ সর্বমোট ৩৩ নম্বর পাস মার্ক করা হয়েছে। সভায় ইউনিট ফি ২০০ এবং ইউনিটের বিভাগপ্রতি ১০০ টাকা আবেদন ফি নির্ধারণ করা হয়েছে। সে হিসেবে ‘এ’ ইউনিটে ৫০০ টাকা, ‘বি’ ইউনিটে ১৫০০ টাকা, ‘সি’ ইউনিটে ৮০০ এবং ‘ডি’ ইউনিটে ১৩০০ টাকা ভর্তি ফরমের মূল্য নির্ধারণ করা হয়েছে।